《送莆守赵孟坚汝固司舶温陵》
宋代·王迈

君不见有唐元结守舂陵，湘湖一道盗纵横。独元所治一无犯，镇抚孤垒如金城。

又不见祁公曾作乾州牧，移镇凤翔何迅速。两州之民境上争，先把州麾后钧轴。

使君来莆全似元，精明旗帜张辕门。威风惠雨相劘拂，鼠辈不敢闯吾藩。

使君去莆仍似杜，截镫遮留喧道路。吾莆赤子方有依，泉何为者争吾父。

我将软语劳莆人，此地幸与泉为邻。刁斗相闻邹近鲁，瘠肥不比越视秦。

使君风采压人望，莆亦倚泉为保障。渠魁缚致藁街前，四野腥膻行涤荡。

长淮以北多风埃，社稷正倚经纶才。出平西贼入衮绣，一韩一范何人哉。

书生自顾老无力，不能从公取俘馘。愿将诗颂纪中兴，浓墨大字书浯石。

作者简介：王迈(1184～1248) ，南宋诗人。字实之，一作贯之。自号臞轩居士。今福建仙游县园庄镇（旧称慈孝里）人。嘉定十年(1217)进士，经历南外睦宗院教授、漳州通判等职。为人刚直敢言，刘克庄曾以"策好人争诵，名高士责全"诗句相赠。后来他由于应诏直言，被台官弹劾而降职。淳□中，主持邵武军事务，死后追封为司农少卿。